**แบบฟอร์มการเขียนแบบถอดประสบการณ์การเรียนรู้ ด้านประเด็นความรู้การเผยแพร่ผลงานวิจัยและงานสร้างสรรค์**

**1. ชื่อ-สกุล ผู้เล่าเรื่อง** ผศ.ดร.เกรียงศักดิ์ อุดมสินโรจน์ คณะวิชา/หน่วยงาน วิศวกรรมศาสตร์

**2. ชื่อ-สกุล ผู้บันทึก** ดร.สถาพร คำหอม คณะวิชา/หน่วยงาน วิศวกรรมศาสตร์

**3. บทบาท หน้าที่และความรับผิดชอบของผู้เล่าเรื่อง**

อาจารย์ผู้สอนประจำภาควิชาวิศวกรรมสิ่งแวดล้อม

**4. เรื่องที่เล่า**

มุมมองการเขียนบทความเพื่อเผยแพร่งานวิจัย

**5. บริบทหรือความเป็นมาของเรื่องที่เล่า**

ความจริงอาจารย์ได้ทำงานวิจัยมาอย่างมากมาย แต่อาจไม่ได้มีตำแหน่งทางวิชาการสูงสุด เพราะเนื่องจากแนวความคิดของอาจารย์เองที่ต้องการให้งานวิจัยเป็นงานที่จับต้องได้ และสามารถเกิดประโยชน์ต่อผู้อื่นได้มากที่สุด ดังนั้นจึงตั้งใจเน้นงานเขียนงานวิจัยไปในทางด้านบทความวิชาการ ซึ่งมีรูปแบบที่เข้าถึงได้ง่ายกว่า สามารถอ่านได้ง่ายและเข้าใจได้มากกว่า บุคคลทั่วไปที่อาจไม่ได้มีพื้นความรู้สูงนักก็สามารถทำความเข้าใจได้ แต่ทั้งนี้ไม่ได้หมายความว่าบทความวิจัยจะเป็นสิ่งไม่ดี ในการศึกษาเชิงลึกที่ทำให้เกิดความก้าวหน้าในการพัฒนาทางด้านต่างๆ บทความวิจัยก็เป็นพื้นฐานของความสำเร็จเหล่านั้นอยู่มากเช่นกัน ดังนั้นการเดินทางสายกลางโดยทำควบคู่กันไปทั้งบทความวิชาการและบทความวิจัย น่าจะเป็นทางที่ดีที่สุดที่ช่วยสนับสนุนกันและกันได้

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**

 **วิธีการที่ 1** การสร้างหัวข้องานวิจัย

 งานวิจัยของอาจารย์มาจากประสบการณ์ตรง จากการเป็นที่ปรึกษาให้กับบริษัทหรือโรงงานภายนอก แล้วอาจจะมีบางเรื่องที่มีความต้องการศึกษาเพิ่มเติมเพื่อให้เกิดความเข้าใจมากยิ่งขึ้นก็จะถูกนำมาเป็นหัวข้อวิจัย ผู้ช่วยของอาจารย์ส่วนใหญ่เป็นนักศึกษาโครงงาน ปี 4 ซึ่งอาจมีข้อจำกัดในการทำงานวิจัย คือ ทักษะความรู้ของนักศึกษาในระดับปริญญาตรีที่อาจจะไม่เพียงพอในการทำงานวิจัยที่ซับซ้อน และระยะเวลาในการทำงานวิจัยของนักศึกษาประมาณ 1 ปี ซึ่งไม่มากพอที่จะทำงานวิจัยจนสมบูรณ์ได้ ด้วยเหตุนี้อาจารย์จึงได้พยายามแก้ปัญหาโดยการแบ่งงานวิจัยเป็นหัวข้อเล็กๆ แล้วให้มีการทำวิจัยต่อเนื่องกันปีต่อปี สำหรับนักศึกษาแต่ละรุ่น จนกว่าจะได้งานวิจัยทั้งหมดอย่างสมบูรณ์

 **วิธีการที่ 2** วิธีการเขียนบทความ

การเน้นงานเขียนบทความของอาจารย์จะเป็นไปในทางด้านบทความวิชาการ ซึ่งจะสามารถนำงานวิจัยไปใช้ประโยชน์ได้ง่ายขึ้น และการเขียนบทความต่างๆ อาจารย์ได้เน้นว่าควรมีการเก็บเอกสารอ้างอิงไว้ให้ชัดเจน ไม่ว่าจะเป็นการถ่ายสำเนาจากเนื้อหาในหนังสือที่ถูกอ้างถึง การเก็บสำเนาบทความอื่นๆที่ถูกนำมาใช้อ้างอิง หรือแม้แต่การถ่ายรูปหน้าคอมพิวเตอร์

**7. ผลลัพธ์หรือความสำเร็จที่เกิดขึ้นและสิ่งที่ผู้เล่าเรื่องได้เรียนรู้จากประสบการณ์ดังกล่าว**

การได้รับการตอบรับจากบริษัทหรือโรงงาน โทรมาสอบถาม ปรึกษา พูดคุย ในงานวิจัยบางเรื่องที่อาจารย์ได้เขียนบทความวิชาการออกไป นั่นแสดงถึงความสำเร็จได้เป็นอย่างดี ในความตั้งใจของอาจารย์ที่จะให้องค์ความรู้ที่อาจารย์ได้เผยแพร่เป็นประโยชน์ต่อบุคคลอื่น